VSM sklep I Cp 1736/2008
Sodna praksa višjih sodišč, 2008-09-30

povrnitev stroškov kazenskega postopka v pravdi - zavrženje tožbe - podlaga za izterjavo stroškov kazenskega postopka

Zahteve za povrnitev stroškov kazenskega postopka ni mogoče uvrstiti med spore iz civilnopravnih razmerij po 1. členu ZPP, ker se o teh stroških odloča v okviru kazenskega postopka.

Pritožba se zavrne in potrdi sklep sodišča prve stopnje.

Z uvodoma navedenim sklepom je sodišče prve stopnje iz razloga, ker ni podana pristojnost pravdnega sodišča, tožbo tožeče stranke zavrglo. V odločbi o pravdnih stroških je tožečo stranko zavezalo k povrnitvi pravdnih stroškov tožene stranke v znesku 80,81 EUR.

Proti navedenemu sklepu je pritožbo vložila tožeča stranka. V pritožbi navaja, da v danem primeru gre za obligacijskopravno razmerje in zato je prvostopno sodišče postopalo nepravilno, ko je tožbo ne podlagi določbe 18. člena Zakona o pravdnem postopku - ZPP zavrglo. Pritožbenemu sodišču predlaga razveljavitev izpodbijanega sklepa in vrnitev zadeve v nadaljnje postopanje sodišču prve stopnje.

V danem primeru, kot že pravilno ugotavlja prvostopno sodišče, tožeča stranka proti toženi stranki uveljavlja plačilo 251,31 EUR stroškov kazenskega postopka, katere je tožeča stranka kot obdolženec v kazenskem postopku moral plačati tožniku kot oškodovancu kot tožilcu v kazenskem postopku. Dejstvo je, da je bil sklep Okrajnega sodišča v ... z dne 23.9.2005 opr. št. III K 307/2005 v postopku zahteve za varstvo zakonitosti s sodbo Vrhovnega sodišča RS opr. št. I Ips 388/2006 z dne 14.12.2006 spremenjen tako, da je bil obdolženec (tožnik v tej zadevi) oproščen obtožbe in je tako dejansko obdolženec v navedenem kazenskem postopku (tožnik v tej zadevi) neutemeljeno oškodovancu kot tožilcu (tožencu v tej zadevi) plačal stroške kazenskega postopka v znesku 251,31 EUR.

Po določbi 1. člena ZPP pravdno sodišče odloča v sporih iz osebnih in družinskih razmerjih ter v sporih iz premoženjskih in drugih civilnopravnih razmerij fizičnih in pravnih oseb, razen če so kateri od navedenih sporov po posebnem zakonu v pristojnosti specializiranega sodišča ali drugega organa. Stroški, katere je obdolženec dolžan oškodovancu kot tožilcu plačati v kazenskem postopku, so stroški kazenskega postopka (9. poglavje Zakona o kazenskem postopku - ZKP) in razmerje oškodovanca kot tožilca proti obdolžencu v kazenskem postopku ne predstavlja spora iz civilnopravnega razmerja fizičnih oseb, temveč razmerje udeležencev v kazenskem postopku. Tako pa lahko obdolženec v primeru uspešnega izrednega pravnega sredstva v okviru kazenskega postopka od oškodovanca kot tožilca (98.a člen ZKP) izterja stroške kazenskega postopka. Po presoji pritožbenega sodišča je v danem primeru obdolženec podlago za izterjavo stroškov kazenskega postopka imel tudi že v odločbi o stroških kazenskega postopka v že citirani sodbi Vrhovnega sodišča RS.

To pa pomeni, da tožnik proti tožencu plačila stroškov kazenskega postopka ne more uveljavljati v civilnem postopku iz naslova neupravičene obogatitve (neobstoj pravne podlage za plačilo stroškov), temveč bi tožnik lahko takšno plačilo kot obdolženec proti oškodovancu kot tožilcu uveljavljal v kazenskem postopku. Tožnikove zahteve za povrnitev stroškov kazenskega postopka tako ni mogoče uvrstiti med spore iz civilnopravnih razmerij po 1. členu ZPP, ker se o teh stroških odloča v okviru kazenskega postopka.

Po obrazloženem je pritožbeno sodišče odločilo, kot je razvidno iz izreka tega sklepa (drugi odstavek 365. člena ZPP).

Odločitev o stroških pritožbenega postopka je odpadla, ker ti niso bili priglašeni.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.